Regulamentul (CE) nr. 847/96 al Consiliului a introdus condiții suplimentare pentru gestionarea interanuală a TAC, inclusiv dispoziții privind flexibilitatea prevăzute la articolele 3 și 4 pentru stocurile cu TAC de precauție, respectiv pentru cele cu TAC analitice. În temeiul articolului 2 din regulamentul respectiv, atunci când stabilește TAC, Consiliul decide cu privire la stocurile pentru care nu se aplică articolele 3 și 4, în special în funcție de starea biologică a stocurilor. Mai recent, mecanismul de flexibilitate a fost introdus pentru toate stocurile care fac obiectul obligației de debarcare, prin articolul 15 alineatul (9) din Regulamentul (UE) nr. 1380/2013. Prin urmare, pentru a se evita o flexibilitate excesivă care ar submina principiul exploatării raționale și responsabile a resurselor biologice marine vii și ar împiedica realizarea obiectivelor politicii comune în domeniul pescuitului, ar trebui clarificat faptul că articolele 3 și 4 din Regulamentul (CE) nr. 847/96 se aplică numai atunci când statele membre nu utilizează flexibilitatea de la an la an prevăzută la articolul 15 alineatul (9) din Regulamentul 1380/2013.

Propunere de

REGULAMENT AL CONSILIULUI

de stabilire, pentru 2018, a posibilităților de pescuit pentru anumite stocuri de pește și grupe de stocuri de pește, aplicabile în Marea Baltică

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 43 alineatul (3),

având în vedere propunerea Comisiei Europene,

întrucât:

1. Articolul 43 alineatul (3) din tratat prevede adoptarea de către Consiliu, la propunerea Comisiei, a măsurilor privind stabilirea și repartizarea posibilităților de pescuit.

2. Articolul 6 din Regulamentul (UE) nr. 1380/2013 al Parlamentului European și al Consiliului prevede că măsurile de conservarea se adoptă ținându-se cont de avizele științifice, tehnice și economice disponibile, inclusiv, atunci când este cazul, de rapoarte elaborate de Comitetul științific, tehnic și economic pentru pescuit (CSTEP) și de alte organisme consultative, precum și de avizele primite din partea consiliilor consultative înființate pentru zonele geografice sau sferele de competență pertinente și de recomandările comune emise de statele membre.

3.Consiliului îi revine obligația de a adopta măsuri privind stabilirea și repartizarea posibilităților de pescuit, inclusiv anumite condiții legate funcțional de acestea, după caz. Posibilitățile de pescuit ar trebui să fie alocate statelor membre într-un mod care să asigure fiecărui stat membru o relativă stabilitate a activităților de pescuit pentru fiecare stoc de pește sau activitate de pescuit și ținând seama în mod adecvat de obiectivele politicii comune în domeniul pescuitului (PCP) stabilite în Regulamentul (UE) nr. 1380/2013.

4. Articolul 2 din Regulamentul (UE) nr. 1380/2013 stabilește pentru PCP obiectivul de a obține rata de exploatare a producției maxime durabile (MSY) acolo unde este posibil, până în 2015, și în mod progresiv, printr-o creștere incrementală, cel târziu până în 2020.

5. Prin urmare, capturile totale admisibile (TAC) ar trebui să fie stabilite, în conformitate cu Regulamentul (UE) nr. 1380/2013, pe baza avizelor științifice disponibile, ținându-se seama de aspectele biologice și socioeconomice și asigurându-se totodată un tratament echitabil pentru toate sectoarele de pescuit, precum și pe baza opiniilor exprimate cu ocazia consultării părților interesate.

6. Regulamentul (UE) 2016/1139 al Parlamentului European și al Consiliului stabilește un plan multianual pentru stocurile de cod, hering și șprot din Marea Baltică și pentru activitățile de pescuit care exploatează stocurile respective (denumit în continuare „planul”). Planul urmărește să garanteze că exploatarea resurselor biologice marine vii duce la refacerea și menținerea populațiilor de specii recoltate peste nivelurile care permit obținerea producției maxime durabile. În acest scop, ratele-țintă de mortalitate prin pescuit pentru stocurile vizate, exprimate sub formă de intervale, trebuie obținute cât mai curând posibil și în mod progresiv, printr-o creștere incrementală, până în 2020. Este oportun ca limitele de captură aplicabile în 2018 pentru stocurile de cod, hering și șprot din Marea Baltică să fie stabilite în vederea atingerii obiectivelor planului.

7. Conform planului, atunci când avizele științifice indică faptul că biomasa stocului de reproducere a oricăruia dintre stocurile vizate se situează sub nivelurile de referință ale biomasei stocului de reproducere stabilite în anexa II la Regulamentul (UE) 2016/1139, trebuie să fie adoptate toate măsurile de remediere corespunzătoare pentru a asigura revenirea rapidă a stocului vizat la niveluri ce depășesc nivelurile care permit obținerea producției maxime durabile. Consiliul Internațional pentru Explorarea Apelor Maritime (ICES) a indicat că biomasa stocului vestic de cod din Marea Baltică (Gadus morhua) și a heringului vestic (Clupea harengus) se află sub nivelurile de referință pentru conservare stabilite în anexa II la respectivul regulament. Prin urmare, posibilitățile de pescuit pentru codul din vestul Mării Baltice și pentru heringul vestic ar trebui să fie stabilite sub nivelul intervalului ratei-țintă de mortalitate prin pescuit prevăzut în coloana B din anexa I la Regulamentul (UE) 2016/1139, la un nivel care să țină seama de scăderea biomasei. În acest scop, este necesar să se ia în considerare calendarul pentru îndeplinirea obiectivelor PCP în general și ale planului în special, având în vedere efectul preconizat al măsurilor de remediere adoptate, acceptând totodată obiectivele legate de realizarea de beneficii economice, sociale și de ocupare a forței de muncă, astfel cum sunt prevăzute la articolul 2 din Regulamentul (UE) nr. 1380/2013.

8. În ceea ce privește stocurile de cod din partea vestică a Mării Baltice, ar trebui luate măsuri de remediere suplimentare. Menținerea perioadei de interdicție de opt săptămâni aplicabilă în prezent ar oferi în continuare protecție populațiilor reproducătoare de cod. Conform avizelor științifice, pescuitul recreativ din stocul de cod din vestul Mării Baltice contribuie în mod semnificativ la mortalitatea prin pescuit globală a stocului respectiv. Ținând seama de situația actuală a stocului respectiv, ar trebui să se mențină anumite măsuri aplicabile în prezent privind pescuitul recreativ. Mai exact, ar trebui să se aplice o limită zilnică pentru fiecare pescar, care ar trebui să fie mai restrictivă în timpul perioadei de reproducere. Acest lucru nu aduce atingere principiului stabilității relative aplicabil activităților de pescuit comerciale.

9. În ceea ce privește stocul de cod din estul Mării Baltice (Gadus morhua), din cauza modificărilor intervenite în biologia acestuia, ICES nu a putut stabili puncte de referință biologice. Prin urmare, este oportun ca TAC pentru codul din estul Mării Baltice să fie stabilită în conformitate cu abordarea precaută prevăzută la articolul 9 alineatul (2) din Regulamentul 1380/2013, pentru a contribui la îndeplinirea obiectivelor planului.

10. În ceea ce privește heringul din Golful Botnic, ICES a efectuat o evaluare a stocului, pe baza celor mai recente date și a celor mai actualizate informații și a revizuit intervalele ratei de mortalitate prin pescuit corespunzătoare producției maxime durabile (MSY). Deși există o discrepanță între intervalele ratei de mortalitate prin pescuit stabilite în avizul științific și cele stabilite în plan, care s-a bazat, la rândul său, pe cele mai bune avize științifice disponibile la momentul adoptării sale, planul este în vigoare și este obligatoriu din punct de vedere juridic, el trebuind, prin urmare, să fie respectat în momentul stabilirii posibilităților de pescuit pentru acest stoc.

11. În ceea ce privește stocul de anghilă europeană, ICES a recomandat ca toate ratele mortalității antropogene, inclusiv cele prin pescuitul recreativ și pescuitul comercial, să fie reduse la zero sau menținute la un nivel cât mai apropiat de zero. Prin urmare, este necesar să se pună în aplicare această recomandare, stabilindu-se o interdicție pentru pescuitul acestei specii în Marea Baltică.

12. Utilizarea posibilităților de pescuit prevăzute în prezentul regulament este reglementată de Regulamentul (CE) nr. 1224/2009 al Consiliului, în special de articolele 33 și 34, în ceea ce privește înregistrarea capturilor și a efortului de pescuit și transmiterea către Comisie a datelor privind epuizarea posibilităților de pescuit. Prin urmare, prezentul regulament ar trebui să specifice codurile legate de debarcarea stocurilor care fac obiectul prezentului regulament, pe care statele membre trebuie să le utilizeze atunci când transmit date Comisiei.

13. Regulamentul (CE) nr. 847/96 al Consiliului (4) a introdus condiții suplimentare pentru gestionarea interanuală a TAC, inclusiv, la articolele 3 și 4, dispoziții privind flexibilitatea pentru TAC de precauție și analitice. În temeiul articolului 2 din regulamentul respectiv, la stabilirea TAC, Consiliul trebuie să decidă cu privire la stocurile pentru care nu se aplică articolul 3 sau 4, în special în funcție de starea biologică a stocurilor. Mai recent, prin articolul 15 alineatul (9) din Regulamentul (UE) nr. 1380/2013, a fost introdus un mecanism de flexibilitate de la an la an pentru toate stocurile care fac obiectul obligației de debarcare. Prin urmare, pentru a se evita o flexibilitate excesivă, care ar submina principiul exploatării raționale și responsabile a resurselor biologice marine, ar împiedica realizarea obiectivelor PCP și ar deteriora starea biologică a stocurilor, ar trebui să se prevadă că articolele 3 și 4 din Regulamentul (CE) nr. 847/96 se aplică TAC-urilor analitice numai atunci când nu este utilizată flexibilitatea de la an la an prevăzută la articolul 15 alineatul (9) din Regulamentul (UE) nr. 1380/2013.